Regering wil wegdoen met ervaringvereiste vir intreeposteAyanda Dlodlo, minister van staatsdiens en administrasie. Foto: Jacques Naude/ANA Ayanda Dlodlo, minister van staatsdiens en administrasie, het Maandag gesê die regering hersien tans die regulasies vir intreevlakaansoeke in die staatsdiens sodat aansoekers sonder vorige werkservaring wel vir dié betrekkings gewerf kan word. Dlodlo het besluit om die huidige wetgewende raamwerk te hersien om die instelling van hierdie nuwe bedeling te fasiliteer in ŉ poging om die regering se menslikehulpbron-ontwikkelingsvermoë te verbeter. Die aangepaste regulasies sal op 1 April 2019 in werking tree. Dit word ook beskou as ŉ poging om die hoë koers van jeugwerkloosheid in die land aan te pak. Dlodlo het in ŉ verklaring gesê dié veranderinge sal nie wegdoen met die inherente vereistes vir professionele beroepe soos ingenieurswese, wetenskap en geneeskunde nie. “Hierdie besluit sal so gestruktureer word dat dit nie die professionele en tegniese vereistes van verskeie bedrywe in die slag laat bly nie. Al wat ons wil doen, is om beroepspaaie meer vaartbelyn te maak en in ooreenstemming te bring met vaardighede wat die staatsdiens gepas vir daardie doel sal maak,” het Dlodlo gesê. Onder die nuwe regulasie sal die fokus daarop wees om aansoekers te werf wat voldoen aan die minimum akademiese kwalifikasievereistes en die voorindiensnemingverifikasie soos in die Staatsdiensregulasies van 2016 bepaal. Dlodlo het haar departement opdrag gegee om ŉ omsendbrief aan die hoofde van departemente in die nasionale en provinsiale regerings te stuur om seker te maak dat die nuwe regulasies op 1 April volgende jaar sonder probleme ingestel kan word. Sy is ook vasbeslote om uiteindelik weg te doen met papieraansoeke wat die hele staatsdiens betref en mettertyd ten volle op e-werwing te steun. “As regering is ons bekommerd dat ons te lank gevat het om dié proses in te stel wat veroorsaak dat jong mense, wat tegnologies slim is, nou die las van onnodige koste moet dra wanneer hulle om betrekkings in die staatsdiens aansoek wil doen.” “Die wêreld het aanbeweeg en die staatsdiens moet bybly deur die digitale era in al sy prosesse te omarm.” Dlodlo sê papieraansoeke sal wel steeds aanvaar word vir aansoekers wat nie internettoegang het nie. “Ons het begrip vir die uitdaging van internettoegang vir sommige lede van ons gemeenskappe, veral in plattelandse gebiede. Ons sal dus niemand deur hierdie e-werwingsproses uitsluit nie.”